b'\n_START_ARTICLE_\nOzvezdje\n_START_PARAGRAPH_\nOzv\xc3\xa9zdje (redkeje tudi konstel\xc3\xa1cija) je skupina zvezd, ki so navidezno zvezane druga z drugo v posebno podobo. V trorazse\xc5\xbenem prostoru ve\xc4\x8dina zvezd, ki jih vidimo, ni povezanih med seboj, lahko pa le\xc5\xbeijo skupaj na nebesni krogli no\xc4\x8dnega neba. Ljudje so se skozi zgodovino odlikovali po prepoznavanju vzorcev in so povezovali navidezno bli\xc5\xbenje zvezde v ozvezdja. \xc2\xbbNeuradno\xc2\xab\xc2\xa0ozvezdje se imenuje tudi asterizem. Zvezde v ozvezdjih ali asterizmi so redkokdaj medsebojno astrofizikalno zvezani. Samo navidezno so skupaj na nebu kot jih vidimo z Zemlje in obi\xc4\x8dajno le\xc5\xbeijo dale\xc4\x8d vsaka sebi v prostoru._NEWLINE_Povezovanja zvezd v ozvezdja so poljubna. Razli\xc4\x8dne civilizacije in kulture imajo razli\xc4\x8dna ozvezdja, \xc4\x8deprav se nekatera o\xc4\x8ditna pojavljajo ve\xc4\x8dkrat, kot na primer Orion (Ori) in \xc5\xa0korpijon (Sco)._NEWLINE_Mednarodna astronomska zveza (IAU) je leta 1928 na kongresu in \xc5\xa1e kasneje leta 1933 razdelila nebo na 88 uradnih ozvezdij z natan\xc4\x8dnimi popravljenimi mejami, tako, da vsaki smeri odgovarja natan\xc4\x8dno eno ozvezdje. Meje so poravnali po vzporednikih in velikih krogih na nebesni krogli. Na severni nebesni polobli ta ozvezdja ve\xc4\x8dinoma izhajajo iz starogr\xc5\xa1kih, ki so se prenesla v srednji vek. Dvanajst ozvezdij severne nebesne poloble stari Grki niso mogli opazovati in sta jih dolo\xc4\x8dila nizozemska pomor\xc5\xa1\xc4\x8daka Pieter Dirkszoon Keyser in Frederick de Houtman v 16. stoletju, v kataloge pa jih je prvi zarisal in opisal Johann Bayer._NEWLINE_Prvih dvanajst ozvezdij ob ekliptiki spada v zodiakalna ozvezdja. Poleg teh ozvezdij je Klavdij Ptolemaj navedel 36 ozvezdij, ve\xc4\x8dino vidnih iz Aleksandrije. Meje njegovih ozvezdij so bile \xc5\xa1e nepravilne krivulje. Eno od Ptolemajevih izvirnih ozvezdij - Ladja Argo - je de Lacaille razdelil na tri ozvezdja, tako, da jih je sedaj 38. Na koncu so dodali \xc5\xa1e ozvezdja, ki so zapolnila Ptolemajeve vzorce in ju\xc5\xbeno nebo, ki so ga raziskali evropski raziskovalci, in tako pokrili celotno nebo._NEWLINE_Nekaj predlaganih ozvezdij niso sprejeli. Najbolj znano je ozvezdje Zidni kvadrant (Quadrans Muralis - sedaj del Volarja (Boo)) po katerem se imenuje meteorski roj kvadrantidov. Dolgo \xc4\x8dasa so bili poleg uradnih ozvezdij raz\xc5\xa1irjeni vzorci kot sta Veliki voz (v Zdru\xc5\xbeenem kraljestvu znan kot \xc2\xbbPlug\xc2\xab) in Mali voz._NEWLINE_Glej tudi: seznam ozvezdij.\n_START_SECTION_\nImena zvezd\n_START_PARAGRAPH_\nVeliko zvezd se imenuje po rodilniku ozvezdja, v katerem se nahaja. Ta imena vsebujejo Bayerjevo poimenovanje, kot je \xce\xb1 Kentavra (\xce\xb1 Cen), Flamsteedovo poimenovanje, kot je 61 Laboda (61 Syg) in poimenovanja spremenljivih zvezd kot je RR Lire (RR Lyr). O imenih zvezd glej poimenovanje zvezd. Pogosto so imena iz gr\xc5\xa1ke mitologije.'